240 Mundus –da –dum, Mundare, Mundicia

Multa sunt in nobis mundanda et per multa. Nam primo mundanda est cogitacio ab erronea opinione, sicut oculus albigine, Habac. 1[:13]: *Mundi sunt oculi tui, ne* videant *malum*. Nempe macula in oculo turpius apparet et plus nocet.

Secundo, mundanda est affeccio a mala delectione, sicut area a paleis, Tob. 3[:16]: *Mundam servavi animam meam ab omni [concupiscentia]*.

Tercio, locucio a feda confabulacione, Ysai. 6[:7]: *Ecce tetigit labia tua,* scilicet calculo altaris*, et peccatum tuum mundabitur*.

Quarto, operacio ab omni inquinacione, sicut via dicitur munda quando est sine luto et sine fetore, Prou. 20[:11]: *Ex studiis suis* cognoscitur vir, *si munda sint opera ejus*. Et Job 17[:9]: *Tenebit justus viam suam, et mundis manibus addet fortitudinem*.

Quinto, conuersacio ab omni inhonestaste, Gen. 35[:2]: Mundate *vestimenta vestra*.

¶ Secundo, mundatur homo per multa et primo passione Christi sicut leper innocentem sanguinem, Heb. 9[:14]: *Sanguis Christi emundabit* conscientias nostras *ab operibus mortuis, ad serviendum Deo viventi*.

Secundo, per virtutem verbi diuini, sicut granum per ventilacionem, Joan. 15[:3]: *Jam vos mundi estis propter sermonem quem locutus sum vobis*.

Tercio, per ablucionem baptismi, sicut ergo per medicinam, Eph. 5[:26]: *Mundans* eum *lavacro aquæ in verbo vitæ*.

Quarto, per contricionem cum proposito [Psal. 50:4-5]: *meo munda me. Quoniam iniquitatem meam ego* agnosco.

Quinto, per tribulacionem, sicut aurum per ignem, Mal. 3[:3]: *Sedebit conflans, et emundans argentum*.

¶ Sexto, per elemosinarum largicionem, sicut vitis per amputacionem, Luc. 11[:41]: *Quod superest, date eleemosynam: et ecce omnia munda sunt [vobis]*. Vocalis mundacio facit hominem dignum communione, Leu. 22[:7]: *Mundatus vescetur de sanctificatis*. 1 Reg. 21[:4]: *Si mundi sunt pueri, maxime a mulieribus* vescantur. Si hoc dicitur de /f. 74ra/ pane materiali quanto plus de pane celesti.

Secundo, facit dignum vita diuina familiacione, sicut vir nobilis vltimo mundos sibi seruire non leprosos, Ysai. 52[:11]: *Mundamini, qui fertis vasa Domini*. Et [Neh.] 12[:30]: *Mundati sunt sacerdotes et Levitæ, et mundaverunt populum*.

Tercio, facit dignum exaudicione, mundus ornatus facit mulierem magis acceptabilem et exaudibilem. Exemplum in Esth. [13:17]. Psal. [18: 14-15]: *Emundabor a delicto maximo. Et erunt ut complaceant eloquia [oris mei]*.

¶ Quarto, facit dignum diuina visione, Matt. 5[:8]: *Beati mundo corde: quoniam ipsi Deum videbunt.* Psal. [23: 3-4]: *Quis ascendet in montem Domini* et sequitur *Innocens manibus et mundo corde*. Ideo consulit Ysai. 1[:16]: *Lavamini, mundi estote; auferte [malum]*.

Item, mundiciam cordis faciunt tria. Primo, leccio scripturum, Joan. 15[:3]: Nam *vos mundi estis propter sermonem quem locutus sum [vobis]*. Vnde et scriptura figuratur per lauatorium tabernaculi, Exod. 30[:18]. In quo duo entrant, scilicet, specula que maculas ostendunt et aqua munda que maculas tergit.

Secundo, mundat effusio lacrimarum, Psal. [6: 7]: *Lavabo per singulas noctes lectum meum,* scilicet, consciencie.

Tercio, mundat elemosinarum largicio, Luc. 11[:41].

Item, mundat scopa confessionis, 4 Reg. 5[:10]: *Lavare septies in Jordane*, id est, exprimende 7. mortalia peccata.

Item, mundat lima correctionis.

Item, fornax afflictionis, Jer. 12[:3]: *Probasti quasi* aurum et argentum, sed quidam non mundantur, scilicet, magis vruntur qui non sunt aurum sed scoria, non granum sed palea, non oleum sed amurca. Vnde et multum poterunt formidare illud, Matt. 3[:12]: *Paleas autem comburet igni inextinguibili*. Videmus quod fricacio aspere rei mundat ciphum. Exemplum in Johanne, Matt. 3[:4]: Qui vesciebatur *pilis camelorum.*

¶ Item, cor mundatur terci baptismo, scilicet fluminis, flaminis, sanguinis. Primo mundantur infantes. Secundo penitentes. Tercio martires quando, scilicet, sacramentum baptismi habere vellent. Et iste triplex modus mundandi figuratur per illa tria que fiebant in Exodo, scilicet, per aquam expiacionis, quoad primum, Exod. 29[:36]. Per *unguentum unctionis*, quoad secundum, Exod. 30[:25]. Per effusionem sanguinis, quoad tercium, Heb. 9[:22].

Item, cuilibet rei placet mundicia, nisi porco. Sed si placet mundicia in veste in corpore, quare non magis in anima. Mundus Dominus mundani uult habere familiam, Leu. 19[:2]: *Sancti estote, quoniam ego sanctus sum, Dominus Deus vester*.

¶ Hic nota quod dicit Augustinus, *De verbis Apostoli*, mirum est quod homines volunt habere omnia sua bona preter animam.

Item, mundicia, sicut color albem in arte, putoria est hypostasis, ut fundamentum omnium colorum, sic ad pingendum animam, que est in principio sicut tabula nuda in qua nichil depingitur, oportet primo ponere quasi pro fundamento mundiciam, Prou. 22[:11]: *Qui diligit cordis munditiam, propter gratiam labiorum habebit amicum regem*. Quamuis Deus sit omnibus beneuolis etiam peccatoribus, tamen non est amicus nisi mundis corde. Tunc Dei et hominis est idem velle et idem nolle quod est proprium amicorum, secundum Tullium.

Item, Matt. 5[:8]: *Beati [mundo] corde: quoniam [ipsi Deum videbunt]*.

Item, nota hic quod nos accepit in archam, munda animalia et immunda, sed in egressu de archa non optulit Deo nisi munda animalia, Gen. 7[:8], 8[:20]. In figura quod in ecclesia militante sunt boni cum malis admixti, sicut horreo presenti granum cum palea iacet, sed in die iudicii de solis mundis oblacio fiet, Psal. [23 :3-4]: *Quis ascendet in montem Domini* etc. et sequitur *Innocens* *manibus et mundo corde*. Sed Prou. 20[:9] dicitur, *Quis potest dicere : Mundum est cor meum*; et *purus sum a peccato*? Certe nullus sine gracia diuina. Ideo dixit Psal. [50:12]: *Cor mundum crea in me, Deus*.

¶ Nam *quis potest [facere] mundum de immundo conceptum semine? nonne tu qui solus es*? Job 14[:4]. Istud bene aduertit, ille leprosus qui Matt. 8[:2-3] dixit, *Domine, si vis, potes me mundare*. *Et extendens Jesus manum*, dixit, *Volo. Mundare. Et confestim mundata est lepra ejus*. Hic leprosus signat peccatorem qui secure accedit ad Christum postquam descendit ad incarnacionem, petens ab eo mundari, ad quem accedens manus misericordie mundat eum.

¶ Alia est leprosus secundum medicos que non potest mundari nisi sanguine pueri mundi, qualis fuit lepra Constantini Imperatoris. /f. 74rb/ Huius modi videtur fuisse spiritualiter lepra generis humani qui non potuit curari nisi sanguine puri et innocentis Christi.

Secundo, dicitur [Tit. 2:14]: *Dedit semetipsum pro nobis, ut nos redimeret ab omni iniquitate, et mundaret sibi populum acceptabilem*. Vnde et dicitur [1] Joan. ca. 1[:7]: *Sanguis Christi emundat nos ab omni peccato*. In cuius figura omnia pene in sanguine mundabantur. In veteri lege, Heb. 9[:13-14], quia tota mundacio que fit in homine per sacramenta ecclesie sit in virtute sanguinis Christi.

Vnde ad Eph. 5[:2] dicitur quod *Christus* ecclesiam dilexit, *et semetipsum tradidit pro* ea, ut eam sanctificaret mundans eam lauacro aque in verbo et hec mundacio figurabatur in mundacione lepre Naaman, 4 Reg. 5[:9-10] qui ad preceptum Elisei lauit se et mundatus est. Et Luc. 17[:12-14]: decem viri leprosi, in eundo ad sacerdotes ex precepto Christi *mundati sunt*. Tanta est vis in sacramentis ecclesie quod qui se uult subicere eis cito mundabitur. Hoc itaque promisit Deus, Ezech. 36[:25]: *Effundam super vos aquam mundam, et mundabimini ab omnibus [inquinamentis vestris]*. Hec est qua quam Christus effundit de latere in moriendo, que melius emundat quam aqua terrestris. Figura ad hoc habetur Leu. 14[:2-5] quando leprosus mundari. Debuit sacerdos cum ligno cedrino et hysopo intingeret in sanguine passeris immolati et aspergeret sic illum qui mundandus. Erat sepcies et passer viuus auolaret in agrum quo totum factum est in figura quod sacerdos noster in ecclesia ad emundacionem peccati nostri asperget nos sanguine Christi. De humanitate effuso natura dictatis ille, Job 8[:6]: *Si mundus et rectus incesseris, statim evigilabit ad te, et pacatum reddet habitaculum justitiae tuae*. Vnde Chrisostomus, *Homilia* 13, sicut in loco specioso, modici sordes, apparent facile. Sed in loco totaliter sordido, quamuis multum stercoris ibi iaceat, non apparet. Sic in corde mundo, si surrepcio inimici intruerit, mox homo rectus percipiet, quod a spiritu alieno pulsatur. Sed si cor iniquitatibus fuerit plenum, suggestionem hostis non senciet.